Pjesmarrja e aktoreve afrikano amerikane në industrinë e filmit
Halle Berry është e vetmja afrikano-amerikane që ka fituar çmimin Oscar për një rol kryesor
Filmi “The Help” fitoi një Oscar për Aktoren më të mirë joprotagoniste. Por Viola Davis, që luante rolin kryesor nuk u vlerësua me ndonjë çmim. Në fakt, vetëm një grua afrikano-amerikane ka fituar Oscar si aktorja më e mirë protagoniste. Ky fakt ka nxjerrë në pah mungesën e roleve me peshë për afrikano-amerikanët, veçanërisht gratë. Mes afrikano-amerikanëve ka lindur gjithashtu një debat i ri. Disa thonë se aktoret afrikano-amerikane që luajnë rolin e shërbëtoreve të viteve ’60 po përforcojnë stereotipet racore. Në filmin epik të vitit 1939, “Gone with the wind”, Hattie McDaniels që interpreton Mammy-n, një shërbyese zezake ishte afrikano-amerikania e parë që fitoi një Oscar, për rolin joprotagonist. Që atëherë, aktoret afrikano-amerikane kanë luajtur role të larmishme. Por skenaristi Murray Horwitz sjell argumentin se shumë prej tyre i portretizojnë afrikano-amerikanët si viktima. Në vitin 1991, Whoopy Goldberg fitoi një Oscar si aktorja më e mirë joprotagoniste për rolin si Oda Mae Brown, një fallxhore në dramën e mbinatyrshme “The Ghost”, “Fantazma”. Por kritikët thanë se personazhi i saj mbështetej në stereotipin e një mashtrueseje afrikano-amerikane. Në vitin 2001, Halle Berry u bë afrikano-amerikania e parë që fitonte një Oscar si aktorja më e mirë protagoniste, për dramën “Monsters’ Ball”. Ajo luante rolin e gruas së një të dënuari të ekzekutuar. Horwitz thotë se roli i Halle Berryt si Leticia Musgrove që krijon një marrëdhënie me gardianin e bardhë të burrit të saj të ekzekutuar, ishte diçka e ndryshme nga norma. Horwitz thotë se rolet me nuanca për aktoret afrikano-amerikane kanë qenë të rralla. Shumica përputhet me një model tradicional. Si për shembull nëna abuzive në dramën e Lee Daniels “Precious” në vitin 2009. Mo’Nique fitoi një Oscar për atë rol. Filmi, i mbështetur tek një roman paraqet një portret të dëshpëruar të një vajze adoleshente që quhet Precious. Daniels thotë se filmi i tij shpreh realitetin dhe kjo e vërtetë nuk duhet harruar. Daniels thotë se megjithëse historia është e zymtë, të jep zemër. Në fund, Precious e përmirëson jetën e vet. Ai thotë se ky është një mesazh jo vetëm për afrikano-amerikanët por edhe për amerikanët në përgjithësi. Në ceremoninë e çmimeve Oscar, Octavia Spencer mori një Oscar si aktorja më e mirë joprotagoniste për rolin e Minnie-t, një shërbëtore në Mississipin e viteve ’60. Aktorja thotë se roli ishte real. Halle Berry mbetet e vetmja afrikano-amerikane që ka fituar çmimin për rol kryesor. Dhe kjo shtron pyetjen: A duhet të presin afrikano-amerikanët për role që janë neutrale ndaj racës? Nuk janë edhe aq të shumta. Nga do të vijnë këto role fituese dhe kush do t’i krijojë ato?